Hr Alan Rood

Regionaal- ja Põllumajandusministeerium

Suur-Ameerika 1,

10122, Tallinn

alan.rood@agri.ee Meie: 25.10.2023 ES07072023-10

**Taotlus Harjumaa maavarade teemaplaneeringu täiendamiseks ja seisukoha küsimine kinnisasjade koormamiseks piiratud asjaõigustega**

Energiasalv Pakri OÜ edaspidi (Arendaja) arendab Paldiskis Eesti esimest pump-hüdroakumulatsiooni jaama ehk vesisalvestit (edaspidi vesisalvesti). Paldiskisse rajatav 500 MW vesisalvesti aitab Eesti energiasüsteemi toime tulla taastuvenergia juhuslike kõikumistega, suurendab varustuskindlust ja energiajulgeolekut, tagades stabiilsema ja usaldusväärsema elektrivarustuse. Tegemist on lahendusega, mis võimaldab minna Eestil 100 % üle sõltumatule taastuvenergiale ja ühtlasi tagab tulevikus tarbijale elektrihinna stabiilsuse ning taskukohasuse. Vesisalvesti on Euroopa Liidu Ühishuviprojekt alates 2013, olles sellega osa Euroopa ülesest strateegilisest energiataristust.

Paldiski vesisalvesti maa-aluse osa rajamiseks on Arendajale väljastatud ehitusluba 02.12.2022 Tehnilise Järelevalve Ameti poolt (otsus nr 1-7/22-446). Maa-aluse osa rajamisel väljatakse ligikaudu 5 miljonit m3 mahus kaevist ja ladustatakse maapeale transportimise asukohas. Ööpäevas transporditakse maapeale ligikaudu 10 tuh t, aastas 2,7 miljonit tonni kaevist. Ladustamine toimub lühikese perioodi vältel, ligikaudu viie aasta jooksul, ajutistesse puistangutesse. Ajutistesse puistangutesse ladustatud materjalist toodetakse ehituskillustikku, mis turustatakse lõpptarbijale.

Arendaja soov on mürarikas killustiku tootmisprotsess ja kaevise ladustamise ning laadimise protsess Paldiski linnaruumist välja viia ja sellega seoses oleme omandanud kinnistu Tallinna maantee 40 (kat tunnus 58001:001:0079, sihtotstarve: tootmismaa 100%), kavandanud sellele tootmisprotsessi eelprojekti ja esitanud asjakohase ehitusloa taotluse (09.10.2023). Ehitusloa taotlus on menetluses. Ehitusloa taotlus hõlmab kaevisest toodetud ehituskillustiku väljaveoks vajalikku raudteetaristut. Raudtee algpunkt on meile kuuluval kinnistul Tallinna maantee 40, aga planeeritud lõpp-punkt läbib ka järgmisi kinnistuid:

* Paldiski raudteejaam R4, 58001:001:0177
* Peetri tn 7 // Paldiski raudteejaam R1, 58001:001:0158
* 11174 Paldiski-Padise tee lõik 1, 58001:001:0196
* Tõnise, 58001:001:0267
* Paldiski raudteejaam, 58001:001:0190
* Keila-Paldiski 9,9-16,4 km // Tugedi, 29501:009:0138
* Keila metskond 339, 29501:001:0519
* Keila metskond 364, 58001:001:0319
* Tallinna mnt 40, 58001:001:0079
* Ingeri tee, 43101:001:1485

Eeltoodud nimekirjas mainitud kinnistute Keila metskond 339 ja Keila metskond 364 riigivara valitseja on Kliimaministeerium ja volitatud asutus Riigimetsa Majandamise Keskus (edaspidi ka RMK). Väljaveo raudtee trassi planeerimise käigus oleme pöördunud RMK poole sooviga koormata nimetatud kinnistuid piiratud asjaõigusega. Sealjuures Keila metskond 364 kinnistut ei läbi kavandatav raudteetrass, küll aga plaanime sellele killustiku vaheladu.

RMK on kaasatud Harjumaa maavarade teemaplaneeringu koostamisse, kuid antud juhul puudub neil täpsustatud vaade kavandatavate tegevuste kohta konkreetsetel nimetatud kinnistutel.

Käesolevaga palume Regionaal- ja Põllumajandusameti kui Harjumaa maavarade teemaplaneeringu läbiviija selgitust Keila metskond 339 ja Keila metskond 364 kinnistute maavarade kaevandamise perspektiivi kohta maavarade teemaplaneeringu vaates. Info ja selgitused on vajalikud, et edastada RMK-le. Selleks, et kinnistute riigivara valitsejal oleks võimalik koormata piiratud asjaõigusega neid kinnistuid ehituskillistiku väljaveo raudtee ehitusõiguse või hoonestusõigusega.

/allkirjastatud digitaalselt/

Lugupidamisega

Vesta Kaljuste